Man dood ná skietvoorval in KZNMet paramedici se aankoms op die toneel het hulle die man daar aangetref. Hulle het sy toestand nagegaan en hom op die toneel dood verklaar (Foto: Verskaf) ŉ 37-jarige man is Dinsdagmiddag tydens ŉ skietvoorval op die M4 digby die Himalayas-afrit in Bluff, KwaZulu-Natal, doodgeskiet. Kol. Thembeka Mbele, woordvoerder van die polisie, sê die man is in sy voertuig op die M4 raakgeskiet. Hy het daarna beheer oor sy motor verloor en teen ŉ ander voertuig gebots. Garrith Jamieson van ALS Paramedics sê paramedici is net ná 13:00 na die toneel ontbied. “Met paramedici se aankoms op die toneel het hulle die man daar aangetref. Hulle het sy toestand nagegaan en hom op die toneel dood verklaar,” sê Jamieson. Twee ander mense het matige beserings opgedoen en is op die toneel gestabiliseer voordat hulle na ŉ hospitaal in Durban gehaas is vir verdere mediese behandeling. “In dié stadium is die omstandighede rakende die voorval nog onbekend.” Mbele sê die polisie ondersoek ŉ saak van moord en niemand is nog in verband met die voorval in hegtenis geneem nie.